《记梦》
宋代·虞集

梦行衡庐间，千仞过苍壁。崇高仰神明，深广下不测。

云雨蓄盘礴，时至如欲出。絪缊尚回旋，挥霍忽奔逸。

物怪匿岩穴，愯若俟霹雳。黑波汎高树，木叶走崩石。

升身登玄间，纵观龙变迹。俯视九州野，草木有辉泽。

乃在风雨外，手画素三尺。挥豪极动荡，落墨更沈郁。

图成示坐人，共笑不可得。顾瞻以踟蹰，恍惚增叹息。

因之命肩舆，出门聊有适。大术何舒舒，白鹤从数客。

略经幽涧滨，便上青松侧。凭高望远水，双景荡虚碧。

拂石共客坐，芳草藉尻膝。忽然闻钟声，睡觉北窗席。

作者简介：虞集（1272～1348）元代著名学者、诗人。字伯生，号道园，人称邵庵先生。少受家学，尝从吴澄游。成宗大德初，以荐授大都路儒学教授，李国子助教、博士。仁宗时，迁集贤修撰，除翰林待制。文宗即位，累除奎章阁侍书学士。领修《经世大典》，著有《道园学古录》、《道园遗稿》。虞集素负文名，与揭傒斯、柳贯、黄溍并称“元儒四家”；诗与揭傒斯、范梈、杨载齐名，人称“元诗四家”。